Geskiedenis - Hoër Volkskool Heidelberg
Die Anglo-Boereoorlog word beëindig met die Vrede van Vereeniging op 31 Mei 1902. Een van die gevolge van die Anglo-Boereoorlog was baie weeskinders (ook in Heidelberg-distrik). Die weeskinders word nie opgeneem in een van die twee bestaande skole op Heidelberg nie, want beide is onder Engelse beheer (regeringskole). Ds. A.J. Louw tree op deur die kelderkamer van die Klipkerk (ook bekend as die "Grot van Abdullam") as klaskamer beskikbaar te stel met Mejj. Anna Basson en Katie Human as leerkragte.
Verset teen die Engelse se onderwysstelsel neem toe en C.N.O.-skole word gestig. In Heidelberg word die C.N.O-skool gestig in Julie 1903 met die naam "Volkskool" en mnr. T.A. Dönges as hoof. Benewens die kelderkamer word die Van Belkum-saal ook as klaskamer gebruik.
Die toename in leerders maak 'n skoolgebou noodsaaklik. Dit word moontlik gemaak deur die skenking van geld en n groot erf deur die broers D. en W. Bezuidenhout en hul swaer C. Meyer. Die hoeksteen word op 27 Oktober 1906, deur genl. Schalk Burger gelê. Die inwyding het plaasgevind op 11 Januarie 1907 en op 15 Januarie 1907 is die gebou in gebruik geneem.
Teen 1913 het die getalle sodanig gestyg dat 'n skeiding gemaak moes word tussen die "hogere" en "lagere" Afdelings. In September 1914 het die Skoolraadsekretaris kennis ontvang dat die aansoek om 'n hoërskool goedgekeur is. Op 20 Januarie 1915 is die eerste leerders op die rol aangebring en die amptelike opening het plaasgevind op 26 Januarie 1915 deur mnr. Adamson, toenmalige Direkteur van Onderwys.
Mr. A.J. ("Meester") Louw is as die eerste hoof aangestel. Die res van die personeel was J.J. Langenegger (Wiskunde), K. Bonsma (Nederlands en Geskiedenis), Wm. McCagie (Engels en Wetenskappe), J.K. Scholtz (Latyn en Grieks), J.P. Malan (Wiskunde), W.M. Viljoen (Nederlands en Aardrykskunde), Mej. A. Vaughan (Engels en Aardrykskunde), Mej. M. Meiring (plantkunde).
Teen 1918 het die Volkskool te klein begin word vir al die leerders en toestemming is gegee vir die bou van 'n hoërskool op 8 September 1919 is die hoeksteen deur die destydse Administrateur van Transvaal, mnr. A.G. Robertson gelê . Laasgenoemde het op 3 Februarie 1922 die amptelike opening waargeneem waartydens die skoollied (geskrywe deur 'n oud-Volkie, ds. Harper Martins en later verwerk deur Dr. A.G. Visser) vir die eerste maal gesing is.